钦定古今图书集成/明伦汇编/闺媛典/第122卷 > 金应试妻丁氏
## 钦定古今图书集成/明伦汇编/闺媛典/第122卷 > 金应试妻丁氏

按《淮安府志》：“丁氏，丁儒女，金应试妻也。归未期而试
没，时丁年二十有二，翁姑怜其少且无子，令改适。丁
怡颜安守，任舂𦈞纑，备甘旨，废簪珥衣物，为翁置副
室。袁姑癖妒，监袁于空帏中。数年犹处子也。丁泣谏，
长跪婉道之，翁得一夕合。既诞乃女，丁又泣道，姑假
袁侍寝。未几，翁物故。后三月，子生名应彩，姑亦寻化”
去，丁殡葬如礼。时袁年仅二十有五，赖丁曲翼之，亦
以死誓。丁自夫丧，未尝归宁。所居河北，私盐大盗过
其里，辄相戒曰：“毋惊丁母也。”丁年逾六十，袁亦四旬
馀。比部周公旌曰：“节孝异常。”